AMEDEUS DEI GRATIA BISUNTINENSIS SEDIS HUMILIS MINISTER. Veritatem diligentibus rei geste noticiam in perpetuum. Oblivionis sicut expedit evitare volantes incommoda presentium ac futurorum scire relinquimus universitati quod Girardus dominus de Wadens dictus de Vienna in presentia nostra constitutus remisit ecclesie et fratribus Roseriarum per manum nostram universas querelas quas erga eos habebat super grangia de Ysles vel ubi ubi et concessit eis in elemosinam per manum nostram et donavit omnes elemosinarum donationes que ipsis ab antecessoribus suis universis quocumque in loco aliquando collate fuerunt vel in futurum conferentur salvo tenemento et mansis suis laudantibus hoc ipsum fratribus suis Willermo Viennensis et Mastinensis comite et Walcherio domino Salinensis. Testes : Humbertus Palmensis archidiaconus, Petrus de Chevros canonicus Sancte Marie Magdalene, Wiardus eiusdem ecclesie canonicus, Stephanus scriba noster, Humbertus miles de Mugnet et alii plures. ¶ Sciendum autem preterea quod Margareta illustris comitissa palatina Burgundie pro remedio anime viri sui Ottonis bone memorie comitis palatini Burgundie dedit similiter in elemosinam predicte Roseriarum ecclesie et fratribus Deo ibidem famulantibus mansum et tenementum Stephani Guiton et uxoris sue de Arboys libere et integre omnimode in futurum possidendum et perpetuo habendum. Sed et hoc sciendum quod idem Stephanus et uxor eius reddiderunt se Deo et ecclesie Roseriarum per manum Guillermi eiusdem loci abbatis et totum tenementum in rebus mobilibus et immobilibus ei perpetualiter dederunt apud Arboys habendum et possidendum. Testes : Stephanus prior Sancti Pauli Bisuntinis, Hugo Salinensis decanus, Petrus de Molli Prato, Hugo de Grangia, Gaucherius de Montaniaco, Garnerius cellerarius, Eymericus medicus et alii plures. ¶ De cetero tam presentium quam futurorum discretioni scire relinquimus quod Stephanus dominus de Monbys ad presentiam nostram veniens laudavit et per manum nostram concessit supradicte Roseriarum ecclesie elemosinam quam pater suus Raynaldus et mater sua et fratres sui et sorores eidem ecclesie olim fecerant et concesserarant apud Brunens scilicet duodecimam partem tocius eiusdem ville in agris et nemoribus et pascuis et pratis perpetuo habendum et possidendum et in super XXX V iugera terre ibidem in perpetuum possidenda. De his autem omnibus et de dono de Veceles quod Willermus de Tramelay avunculus eius per manum domini Guichardi Lugdunensis archiepiscopi memorate ecclesie de Roseriis donavit legitimam guarantiam eisdem fratribus idem Stephanus ubique portare promisit. Testes : Stephanus prior Sancti Pauli, Lodovicus succentor Sancti Stephani, Petrus de Chevros canonicus Sancte Magdalene, magister Jacobus et Stephanus scriba noster. Ut autem hec in futurum rata permaneant presentem kartam sigilli nostri testimonio fecimus insigniri. Actum anno Dominice Incarnatione Mo Co Co. Datum per manum Ger[…] cancellarii nostri.